Den Kongelige Grønlandske Handel
Den Kongelige Grønlandske Handel, KGH, var et dansk statsdrevet handelsselskab, der i perioden fra 1776 til 1950 havde eneret på handel med Grønland.
I 1776 blev KGH udskilt som selvstændigt selskab fra Den Kongelige Handel på Island, Færøerne og Finnmarken. KGH opkøbte, bearbejdede og sørgede for eksport og videresalg af de grønlandske produkter, der typisk blev indkøbt fra grønlandske fangere. Produkterne omfattede bl.a. sælolie, fisk og skind.
Selskabet indførte og solgte også europæiske handelsvarer i Grønland, som det havde monopol på at forhandle. Varerne kunne fx være arbejdsredskaber, tøj og kaffe. I begyndelsen foregik handelen fra butikker i de største kolonibyer, men handel kunne også ske, når købmændene sejlede direkte ud til bygderne.
Visse varegrupper var i perioder underlagt restriktioner, fordi KGH ville bevare den gamle grønlandske fangerkultur for at tjene flest penge. Restriktionerne gjaldt luksusvarer som fx kaffe og sukker, der først blev frigivet i begyndelsen af 1800-tallet. Alkohol var forbudt at sælge helt frem til 1955.
I 1800-tallet skabte KGH et finmasket handelsnetværk på 13 handelsdistrikter, hvor mange mindre udsteder åbnede en lille krambod. For at bemande udstederne var KGH nødt til at øge antallet af danske kolonister i landet. Fra 1801 begyndte KGH også at udsende kreditsedler til brug ved handelsstederne i Grønland.
Efter 1920 fik den grønlandske fiskerflåde flere og flere motordrevne fiskekuttere, og KGH oprettede fiskefabrikker i de grønlandske byer. I løbet af nogle få årtier overtog fiskeriet den gamle sælfangst fra kajak som den primære indtægtskilde for mange grønlandske familier.
KGH havde den øverste verdslige myndighed i Grønland, indtil Grønlands Styrelse blev oprettet i 1912. KGHs juridiske ansvarsområde var defineret af Instruksen af 1782. Instruksen opstillede bl.a. regler for handelen, ægteskaber og almindeligt samkvem. Dansk lov trådte i kraft, når instruksen ikke slog til.
Kun KGH-ansatte var omfattet af reglerne, mens grønlænderne som udgangspunkt ikke var omfattet af nogen lov. Det skyldtes et ønske om at bevare det meget vigtige handelsforhold til grønlænderne. I 1800-tallet begyndte KGH dog at tage skamstraf i brug, og de talte udelukkelse fra mærkedage og klipning af kvinders hårtop.
Under Anden Verdenskrig modtog KGH sine varer fra USA. I 1950 blev monopolet ophævet, og derefter havde KGH alene forsyningspligt. Selskabet åbnede sit første supermarked i Nuuk i 1960, og det opgav at udsende kreditsedler i 1967.
København var KGHs hovedhavn i størstedelen af tiden, men selskabet flyttede Grønlandshavnen til Aalborg i 1972-1974. I 2022 flyttede havnen til Aarhus. Selskabet blev overtaget af det grønlandske hjemmestyre og videreført under navnet Kalaallit Niuerfiat i 1986.